b'\n_START_ARTICLE_\nDieta\n_START_PARAGRAPH_\nMityboje dieta\xc2\xa0\xe2\x80\x93 \xc5\xbemogaus ar kito organizmo vartojamo maisto visuma. Nors \xc5\xbemon\xc4\x97s yra visa\xc4\x97d\xc5\xbeiai, j\xc5\xb3 dieta gali smarkiai skirtis d\xc4\x97l tradicini\xc5\xb3, kult\xc5\xabrini\xc5\xb3 ar religini\xc5\xb3 \xc4\xafsitikinim\xc5\xb3, sveikatos b\xc5\xabkl\xc4\x97s ir kit\xc5\xb3 prie\xc5\xbeas\xc4\x8di\xc5\xb3. Skirtingos dietos gali daryti sveikatai teigiam\xc4\x85 arba neigiam\xc4\x85 poveik\xc4\xaf, nes tinkamai mitybai b\xc5\xabtinas subalansuotas ir visavertis maistas, apr\xc5\xabpinantis organizm\xc4\x85 pakankamu kiekiu angliavandeni\xc5\xb3, baltym\xc5\xb3, riebal\xc5\xb3, vitamin\xc5\xb3 ir mineralini\xc5\xb3 med\xc5\xbeiag\xc5\xb3._NEWLINE_Nors "dieta" pla\xc4\x8di\xc4\x85j\xc4\x85 prasme vadinama bet kokia \xc5\xbemogaus mitybos sistema, ta\xc4\x8diau gana da\xc5\xbenai \xc5\xa1is terminas suprantamas tik kaip trumpalaikis mitybos pokytis, leid\xc5\xbeiantis atsikratyti antsvorio. Pastaroji metodika neturi nieko bendra su sveika gyvensena ir sveiku maistu. Paprastai tai trumpalaikis - nuo keli\xc5\xb3 dien\xc5\xb3 iki keli\xc5\xb3 savai\xc4\x8di\xc5\xb3 - pokytis, kuris organizmui sukelia gana didel\xc4\xaf stres\xc4\x85. Svoris krenta d\xc4\x97l to, kad k\xc5\xabnas gauna ma\xc5\xbeiau kalorij\xc5\xb3 nei suvartoja ir gauti energijai naudoja sukauptus riebalus ir raumenis.'